Karlmaðurinn sem ákærður er fyrir að taka endurtekið upp myndbönd af ungum stúlkum og konum í kvennaklefanum í sundlauginni á Þingeyri var tíður gestur í lauginni . Um er að ræða karlmann á fimmtugsaldri samkvæmt heimildum Vísis . Málið kom upp í ársbyrjun 2018 en um það leyti lagði lögregla hald á snjallsíma mannsins sem innihélt myndskeið af stúlkum og mæðrum í sturtu . Þá voru þrír minnislyklar og spjaldtölva mannsins sömuleiðis gerð upptæk . Þorbjörg Gunnarsdóttir , forstöðumaður Íþróttamiðstöðvarinnar á Þingeyri , segir í samtali við Vísi að strax hafi verið brugðist við þegar málið komst upp . Nýtt þil hafi verið smíðað á milli klefanna til að koma í veg fyrir iðju á borð við þessa . Mynd innan úr sundlauginni á Þingeyri . Myndin tengist fréttinni ekki með beinum hætti . Hún segir að ekki sé hægt að átta sig á svona hugmyndaflugi fólks , jafnvel þótt hugað sé að vörnum . Um leið og komið hafi í ljós að eitthvað hafi verið athugavert hafi menn sem kunna til verka komið fyrir alla svona möguleika . Bótakröfur á hendur manninum frá brotaþolum nema 10,5 milljónum króna . Málið var nýlega þingfest í Héraðsdómi Vestfjarða . Maðurinn mun hafa flutt úr landi eftir að málið kom upp . Hann er ákærður fyrir kynferðisbrot , blygðunarsemisbrot nánar tiltekið , og brot á barnaverndarlögum . Vísir fjallaði um málið í gær en þá lá ekki fyrir hvar brotið átti sér stað eða hvaða tengsl ákærði hafði við sundlaugina . Veltu margir fyrir sér hvar málið hefði komið upp og hver ætti í hlut . Blaðamaður þekkir til eins dæmis um fyrrverandi starfsmann við sundlaug á Vestfjörðum sem hefur ranglega verið bendlaður við málið . Sá íhugar að leita réttar síns vegna slúðursagna .